กรมควบคุมโรค เตือนประชาชนภาคใต้ระวังโรคไข้ปวดข้อยุงลาย หลังพบหลายพื้นที่ฝนตกน้ำท่วมขัง
กรมควบคุมโรค เตือนประชาชนภาคใต้ระวังโรคไข้ปวดข้อยุงลาย หลังพบหลายพื้นที่ฝนตกน้ำท่วมขัง เสี่ยงยุงลายแพร่พันธุ์เยอะหากไม่ดำเนินมาตรการ “3 เก็บ ป้องกัน 3 โรค” อย่างต่อเนื่อง

นายแพทย์อัษฎางค์ รวยอาจิณ รองอธิบดีกรมควบคุมโรค กล่าวว่า ในช่วงนี้พื้นที่ภาคใต้มีฝนตกหนักต่อเนื่อง เกิดน้ำท่วมขังตามท้องถนนและภาชนะต่างๆ อาจเป็นแหล่งเพาะพันธุ์ของลูกน้ำยุงลาย ทำให้ประชาชนเสี่ยงที่จะเป็นโรคไข้ปวดข้อยุงลาย 
สำหรับสถานการณ์โรคไข้ปวดข้อยุงลายทั่วประเทศตั้งแต่วันที่ 1 มกราคม – 10 พฤศจิกายน 2561 พบผู้ป่วย 642 ราย จำนวนนี้ 638 ราย เป็นผู้ป่วยในพื้นที่ภาคใต้ โดยจังหวัดที่พบผู้ป่วยสูงสุด ได้แก่ นราธิวาส สตูล สงขลา ตรัง และ ภูเก็ต 
จึงขอแนะนำให้ประชาชนเฝ้าระวังการเกิดโรคอย่างต่อเนื่องในช่วงนี้ โดยให้ยึดหลัก “3 เก็บ ป้องกัน 3 โรค” คือ เก็บบ้านให้สะอาด เก็บขยะไร้แหล่งน้ำขัง เก็บน้ำให้มิดชิดปิดช่องวางไข่ของยุงลาย เพื่อป้องกัน 3 โรค  ทั้งโรคไข้เลือดออก โรคติดเชื้อไวรัสซิกา และโรคไข้ปวดข้อยุงลาย หากประชาชนมีข้อสงสัยเกี่ยวกับโรคไข้ปวดข้อยุงลาย สอบถามเพิ่มเติมได้ที่สายด่วนกรมควบคุมโรค โทร.1422